 ታይሞ ክብለኪየ ብዙሕ ነገር ኣሎ ኣብኡ ከይድካ ካልእ ሰብ ኢኻ ትኸውን ብዕድመ እውን ናኣሽቱ ኢና ስለዚ ትጋገ ሽዑ ከኣ እቶም ኣቐዲሞም ብኻልእ ባህሪእ ዝፈልጡኻ ይቕየሙኻ ሓደ ኣብ ሳዋ ካብ ሕማቕ ዝገትኣካ የሎን ኣብ ገዛኻ ግን እሞ ከኣ መንፈሳዊ ሰብ እንተኾይንካ ስድራኻ ኣሕዋትካን ሕብረተሰብካን ብፍላይ ኣብ ግዜ ንእስነት እንተኾይኑ ከም ጓል እዮም ዝሕልውኻ ካብ ብዙሕ ክፉእ ነገር ከኣ ትስወር ክንደይ መንፈሳውያን ኣብ ጎዳጉዲ ኣትዮም አእምሮኦም ካልእ ኮይኑዩ ሓደ ቐሺ ኣገባባት ሕጊ ቤተክርስቲያን እንከለዎ ሕጊ ህግደፍ ክገብር ክትርኢ እንከለኻ ማዕረ ክንደይ ካብቲ ሃይማኖትና ወጺእና ሃይማኖት እቲ ስርዓት ተቐቢልና ንኸይድ ከም ዝነበርና እዩ ዘመላኽት ከምዚ ኢለውን እንተኾነ ናብ ሃይማኖታዊ ኣገልግሎተይ ክመልሰኒ ተስፋ ዝገበረሉ ዝነበርኩ ግዜ ኣርሒቑ ዝወስድ ኲናት ባድመ ኣርኪቡና ነዊሕን መሪርን ዝኾነ ኲናት ምስ ብጾተይ ኣሕሊፈ እዚ ኹሉ ሰብ ኣብኡ ክተርፍ ከሎ ኣምላኽ ንዓይ ዓቂቡኒ ኣብ ህይወተይ ኣብ ኣደራዕ ዝወደቕኹሉ ግዜ ንልምዓት ተባሂሉ ተወሲድና ባድመ ሓሊፍካ መኻርም ኣብ ዝብሃል ዓዲ ንውሕ ንዝበሉ ኣዋርሕ ተቐሚጥና ኢና ድሮ ብረት ዓጢቐ እየ ብሬን ሒዝካ ከኣ ሰብኣውነት ወይ መንፈሳውነት ክትሓስብ ኣይከኣልን እዩ ከም ሃገራዊ ኣገልግሎት ንፈለማ እዋን ሰብ ንሰብ ክዋጋእ ዝረኣኹሉ ዕለት 10 ሰነ 1998 ኣብ ዕርዲ ማቴዎስ ኣብ ትግራይ ንዝነበረ ሰራዊት ኢትዮጵያ ከነጥቅዕ እንከለና እዩ ሰዓት 1000 400 ብኣቆጻጽራ ኢትዮጵያ ቐትሪዩ ነይሩ እቲ ኲናት ብኹሉ ምኽንያታቱ ስክፍታ ነይሩኒ ከም ዝፈራሕኩዎ ከኣ ኣብ ህይወተይ ኣብ ኣደራዕ ዝወደቕኹሉ ግዜ ነይሩ ብዙሕ ሰብ ኣብኡ ተሪፉ እግዚኣብሄር ዝቐትል እግዚኣብር ከኣ ዝምሕር ክነሱ ኣቐዲሙ መቕበሪ ጎዳጉዲ ይካዓተልና ነይሩ ኣብቲ ዕለት ሰዓት ትሸዓተ ናይ ምሸት ጠቕላላ ሰብ ተሓዋዊሱ መን ናይ መን ምኻንካ ኣይትፍለጥ. 